KZN-gesondheid van ‘skokkende wanbesteding’ beskuldigFoto: pixabay.com Die KwaZulu-Natalse wetgewer se portefeuljekomitee vir gesondheid het gesê hy het skokkende ontdekkings gemaak van onregmatige besteding wat verband hou met mobiele klinieke. Dié ontdekkings sluit glo ŉ drie jaar huurkontrak van R52,5 miljoen in. Sommige van die ontdekkings wat in ŉ verklaring deur die komitee se voorsitter, Yusuf Bhamjee, uiteengesit is, word reeds deur die openbare beskermer ondersoek nadat die media drie jaar gelede wyd daaroor berig het. “In ŉ vergadering wat Vrydag gehou is, het die portefeuljekomitee vir gesondheid afgekom op skokkende vermorsing van belastingbetalers se geld deur die departement van gesondheid in KwaZulu-Natal,” het Bhamjee gesê. Hy het bygevoeg dat die ontdekking gemaak is toe die komitee ingevolge die grondwet ŉ normale oorsigtelike vergadering gehou het. Die departement het glo R50 miljoen op 95 [23-sitplek-] voertuie spandeer. “Die departement het verder ŉ bus gehuur vir sowat R1 miljoen per maand vir nagenoeg 36 maande. Die kontrak het in 2016 geëindig, maar die departement het dit verleng van April tot Julie 2016,” lui die verklaring. Dit is veral die ontdekking van die gehuurde bus wat verrassend is aangesien die gewese South African Press Association (Sapa) in 2015 berig het die departement het die R61 miljoen tender aan twee maatskappye naamlik Mzanzi Lifecare en Mobile Satellite Technologies toegeken. Mzansi Lifecare moes die vragmotor met ŉ X-straal masjien en ultrasoniese toerusting aan die departement verhuur oor drie jaar vir R52,2 miljoen. Mzansi Lifecare is egter slegs 17 dae voor die tender geskep. Sibongile Zungu, voormalige hoof van die departement, het dié kontrak in Augustus 2013 geteken en ingestem dat die departement elke maand R1,5 miljoen aan Mzansi Lifecare sou betaal – sonder enige personeel. Toe dié tender destyds hoofnuus gehaal het, het Richard M Dinse, visepresident van ŉ maatskappy in die VSA wat sulke voertuie vervaardig, gesê die departement kon teen daardie prys vier sulke voertuie koop en nie net huur nie.